Fil-kitba tiegħi li dehret fil-ħarġa numru 29 ta' l-Imnara (Vol.8, Nru.2, 2005) kont għidt li dak it-Taqbil li kien isir fil-Kottonera, l-aktar f'Bormla, daż-żmien donnu li ma baqa' ħadd li għadu jaf jagħmlu. F'din il-kitba nixtieq inkompli nagħti tagħrif fuq kif kien isir, u fuq ir-regoli (bla miktuba) tiegħu. Dan l-artiklu deher oriġinarjament f'L-imnara Vol 8(2006) Nru 3. Dan it-Taqbil folkloristiku, li fi tfuliti kont nisma' l-aktar f'Bormla, kien qisu għana mingħajr kitarri, u għana mingħajr ma dak li jkun jgħolli leħnu bil-mod li jgħollu leħinhom l-għannejja. Madankollu, xorta kien taqbil "spirtu pront". Ħafna nies fil-Kottonera kienu jistmerru l-għana. F'dawk il-bliet kien hemm xi nies ftit jew wisq sofistikati, mogħtija għall-mużika klassika/romantika, u l-għana kienu jqisuh bħala tal-bdiewa, tal-kampanja, ta' l-irħula, ta' l-irziezet u tat-titottli (il-ħwienet tax-xorb il-baxxi). B'daqshekk ma jfissirx li ġol-bliet tal-Kottonera l-għana Malti ma kienx isir. Fil-fatt kien isir f'ħafna postijiet. Ġieli saru rapporti fl-għases tal-pulizija, u ġieli dehru xi ittri ta' kritika fil-gazzetti. Imma l-għana xorta baqa' jsir, fil-ħwienet tax-xorb u fit-toroq. Xi drabi kien jitwaqqaf għax jinqala' xi tilwim u ġlied u jkollha tidħol il-liġi. Għal xi nies, l-għana kien vulgari u jdejjaq. Tassew li mhux kull min jiftaħ ħalqu u ħanġrietu hu għannej! Xi wħud mill-għannejja kellhom leħinhom żgarrat u li jsawwat u jdejjaq il-widna. In-nies l-aktar li kienu joġġezzjonaw kien għal dak l-għana niggieżi li kien iġib it-tilwim u l-ġlied. Imma dan ma nistgħux ngħiduh għat-Taqbil folkloristiku li qed nikteb dwaru; taqbil li kien isir bil-kwiet u bla ma jagħti fastidju lil ħadd. Kien isir fuq l-għatba tal-bieb ta' barra jew f'xi bitħa nterna, għad-difa u l-frisk ta' xi għaxija sajfija. In-nisa tad-dar kellhom it-Taqbil tagħhom. Kien jgħaddi minn ġenerazzjoni għall-oħra u jitgħallmuh bl-amment. Xi nisa tad-dar, imdawra b'uliedhom jew bil-qraba jew bil-ġirien, meta ma joqogħdux ipaċpċu bejniethom, kienu jehdew b'dat-Taqbil, biex jgħaddu ż-żmien sakemm jasal il-ħin għar-rużarju u għar-raqda ta' matul il-lejl. Dak iż-żmien kien hemm ċertu rispett għall-kwiet tal-ġirien minħabba l-għeluq ta' l-ambjent, f'dak l-iffullar u t-trassis ta' djar u kerrejiet, fejn kien hemm it-trabi, x-xjuħ u l-morda reqdin jew jistrieħu. IL-BARRAMA TAS-SIGARRI U T-TAQBIL. Diġa' ktibt li l-brim tal-faxex tat-tabakk biex jinħadmu s-sigarri kien xogħol monotonu, ripetittiv u mekkaniku. Is-sigarri kienu jinħadmu bl-imqieta – il-barrama kienu jitħallsu skond kemm jobormu sigarri. Għax-xogħol kellhom bank magħmul apposta bil-garżelli, u fil-fabbrika kien ikun hemm jaħdmu daqs ħmistax-il lavranta. Nannti Vitor, "il-prinċipala" kienet taħdem tqatta' l-weraq tat-tabakk tal-Virġinja f'faxex tal-wisa' ta' sigarru. Nannti kienet taf il-ħajja tagħhom u tal-familja tagħhom, u kienet tagħdirhom fil-problemi u tgħinhom kif tista'. Il-ħajja morali ta' żmien ir-Reġina Vittorja baqgħet tiddomina l-ħajja ta' kuljum anke wara tant snin mill-mewt tagħha. Kienu żminijiet oħra! Donnu li dan it-Taqbil kien "endemiku" għal Bormla biss. F'dawk is-snin ta' tfuliti u f'ħajti kollha, qatt ma smajtu mkien ieħor. Kif faqqet dik il-gwerra qalila, u ħarbtet u ferrxet lin-nies tal-Kottonera ma' Malta kollha, qatgħet u qatlet min jaf kemm folklor, leġġendi, drawwiet u għajdut li kienu magħġuna man-nies ta' dan il-lokal. B'hekk ħafna mill-folklor tal-Kottonera ntilef darba għal dejjem. KIF KIEN ISIR IT-TAQBIL Kien hemm individwi tabilħaqq gwappi u maħluqin għat-Taqbil. Fosthom kien hemm min kellu leħnu tajjeb ukoll għall-għana. It-Taqbil kellu r-regoli tiegħu bla miktuba. Kienu jżommu s-suġġett li jintgħażel u t-Taqbil isir fuq l-istess suġġett. Kienet tidħol xi daqsxejn tal-pika, u xi mħatri kienu jsiru wkoll. Ma kinux jippermettu ripetizzjoni tal-kliem imqabbel. Ta' tifel li kont, kont nibqa' mistagħġeb kemm dawn in-nies kienu jafu jqabblu! Xi kliem 'l hinn u 'l hawn kien ikun qadim, bħal "mitralja", u jien ma kontx nifhmu. It-Taqbil kien qisu maratona ta' min iqabbel l-aktar, u kien jinħtieġ vokabularju vast. Biċċa xogħol iebsa meta tqis li kollox kien isir "spirtu pront". Fost il-barrama tas-sigarri li kienu jaħdmu fil-fabbrika ta' nannti kienu jagħtu d-dritta lil Zolli tas-Sajjied għax hi kienet meqjusa li kellha l-akbar esperjenza u l-aktar li kienet taf tqabbel. L-GĦAŻLA TAS-SUĠĠETT Is-suġġett kien jintgħażel bi ftehim bejn il-qabbiela. Kien hemm ħafna minn fejn tagħżel: id-dar (l-aktar suġġett favorit), il-ħut, il-fjuri, l-ikel/tisjir, il-kċina, u kull ħaġ'oħra li kienet tiġi f'moħhom. Jiddeċiedu u jibdew. Fil-biċċa l-kbira kienu jkunu Zolli tas-Sajjied u Ċensa l-Kalora; l-aktar tnejn kapaċi. It-Taqbil kien isir ukoll fid-djar waqt il-ħasla, u kien jieħu preċedenza fuq l-għana, għax kif diġa spjegajt, minbarra li l-għana kien xi ftit mistmerr, kien hemm ir-rispett għall-kwiet. Is-sura tat-Taqbil kien hekk (u din kienet regola): L-ewwel tibda Zolli: A Tkompli Ċensa: A Terġa' Zolli: B Tagħlaq il-kwartina Ċensa: B Tibda l-kwartina Ċensa: A Tkompli Zolli: A Terġa' Ċensa : B Tagħlaq Zolli: B Terġa' tibda Zolli: A … u jkomplu sejrin hekk. Semmejt li fit-taqbil ġieli daħlet il-pika u saru l-imħatri. Fil-każ li waħda ma ssibx kelma taqbel u tissuġġerilha waħda l-qabbiela l-oħra, ta' l-ewwel kienet tagħti sigarru milli tkun barmet lil tat-tieni. Xi drabi kienu jargumentaw bejniethom u l-barrama l-oħra kienu jagħmluha ta' mħallfin. Madankollu kulħadd kien jibqa' ħabib u kienu jkomplu bit-taqbil. L-argumenti kien jinqalgħu fuq kliem bħal "ċana", li tista' tfisser kemm biċċa għodda tal-mastrudaxxa u kemm dak il-fdal li joħroġ mill-injam waqt l-inċanar. Meta kont inkun il-fabbrika ta' nannti, kont immur fil-bieb tal-kamra tal-lavranti fejn in-nisa jkunu jibormu s-sigarri fuq il-bank tax-xogħol tagħhom. Ċensa l-Kalora u Zolli tas-Sajjied kienu jaħdmu faċċata ta' xulxin u għalkemm kienu rivali fit-Taqbil u fl-għana, kienu ħbieb sewwa, jiftiehmu u jingwalaw bejniethom. It-tnejn kienu nisa tal-familja, mdaħħlin fiż-żmien, u kienu jaħdmu biex jaqilgħu dik ix-xi ħaġa extra . Kont noqgħod fejn il-"Ma Vitor" (nannti Vitor) tkun tista' tarani waqt li kont noqgħod nisma' lil dawk in-nisa jgħannu. Kultant kont inħossni nidħol fija nnifsi bil-mistħija x'ħin Zolli kienet tgħidli: "Ejja qalbi ħalli nbusek waħda!" u kienet tinfexx tqabbilli xi għanja biex tfaħħarni biha. Mit-taqbil bqajt niftakar xi ftit strofi li ktibthom snin ilu meta l-memorja kienet għadha friska. Domna mhix midalja, Xkubetta mhix mitralja, Xemgħa mhix blandun, U bodbod mhux muntun. Żiemel m'huwiex ħmara, Dota mhix għamara, Labra mhix minċott, U min jibni mhux iħott. Xurban m'huwiex fis-sakra, Tilqima m'hij i ex dakra, Legliegi mhux sakranazz, U nemex m'humiex għazz. Xabla mhix ximitarra, Bomblu mhuwiex ġarra, Għekierex m'humiex bebbux, U min hu għama m'huwiex trux. Il-ħażin m'huwiex is-sewwa, Min hu barra m'huwiex ġewwa, Il-ħin għamel u l-ħin sar, U issa nbewġu lejn id-dar. AKTAR TAQBIL Dari, fil-ħwienet tas-snajja' tat-Tarzna Rjali ta' Malta kien ikun hemm min jiddeletta sewwa bit-taqbil spirtu pront li kienu jsawru fuq is-sengħa tagħhom. It-taqbil kien isir fil-ħin ta' l-ikel. Kien taqbil fuq is-sengħa tal-ħaddieda, tal-mastrudaxxi u l-ħaddiema ta' l-injam, li dari kienet is-sengħa l-aktar imfittxija fil-bini tal-bastimenti u l-qxur tal-baħar. Barra t-tarznari kien hemm familji li kellhom ġo djarhom ħwienet tal-manifattura, dik li fl-Ingilterra tar-Reġina Vittorja kienu jsejħulha cottage industry . Hawn Malta kellna ħafna minnhom: ebbanisti, ħaddieda, skrapan, ħajjata, kunzara, sillara, bennejja, eċċ. Fuq dawn is-snajja' kien isir it-taqbil ukoll. L-ARGNU (bl-Ingliż Capstan ) Fit-Tarznari dari kien jitħaddem ħafna l-argnu. Madwar il-baċir kien hemm l-argni li magħhom jitqabbdu ċimi ħoxnin u ta' saħħa sabiex bil-mod il-mod jinġibed xi bastiment għal ġewwa l-baċir u jitqiegħed fuq il-posti. Kien xogħol iebes u ta' qsim id-dahar li kien iħalli l-ħaddiema ta' l-argnu mifluġin. Fl-Ingilterra kienu jitqiegħdu fuq l-argnu xi daqqaqa jħanxru l-vjolin waqt id-dawrien. Hawn Malta kienu jinqdew b'nies li leħinhom kien ċar u jwassal biex jaraw li x-xogħol isir sewwa u bil-galbu. Fost dawn l-irġiel niftakar lil wieħed li kien joqgħod l-Isla, imma kien minn Bormla, laqmu "l-Bronk" – Leli (Manwel) Casha, raġel ta' statura kbira, samrani, leħnu sod, ċajtier, dħuli, idaħħak u ferrieħi. Kellu ħabta għat-Taqbil, u waqt id-dawrien u t-tħaddim tal-argnu, xogħol li barra li kien iebes kien ukoll monotonu, Leli kien joqgħod jgħaddi kummenti ċajtiera u jqabbel biex b'hekk jehda lill-ħaddiema. Ħafna drabi kien ikun fi dwett mal-ħaddiema stess u jinbixhom biex isibulu kelma taqbel ma' xi kelma li jkun qal fit-taqbil tiegħu. B'dan il-mod kien iħaffef it-toqol u t-tbatija tax-xogħol fuq l-argnu. Il-Bronk ma kienx waħdu; kien hemm xi nies oħra li wkoll kienu jagħmlu dan. Fis-snin għoxrin ġot-tarzna ġiebu ferrovija biex tintuża għall-ġbid tal-bastimenti għal ġol-baċiri, u l-argnu ma baqgħax jintuża għal dan l-iskop. B'hekk inqatgħet tradizzjoni oħra marittima. It-Taqbil kien ikun fuq ħafna suġġetti. Imma l-aktar fuq il-mistieri, ħidma u snajja' tat-tarzna. F'dawk il-ħwienet tax-xogħol kien ikun hemm uħud li jiddilettaw bit-taqbil biex bih jehdew waqt il-ħidma. L-Argnu TAQBIL FUQ IS-SENGĦA TAL-MASTRUDAXXA. Din it-taqbila qalhieli missieri: John Dougall fl-1949; Bormliż li f'żgħozitu kien jaħdem ta' Mastrudaxxa. Buttar mhux mastrudaxxa, Senduq m'huwiex kaxxa, Garżella mhix kexxun, U gula mhix bastun. Balla mhix bettija, Tieqa mhix gallarija, Ġonta mhix minċott, U barmil mhux patalott. Lexxuna mhix mannara, Ċarruta mhix tajjara, Lostru mhux verniċ, U nkwatru mhux gwarniċ. Mejlaq m'huwiex mola, Mazza mhix mazzola, Manku m'huwiex għant, U mgħallem mhux lavrant. Loġġ m'huwiex persjana, Tarġa mhix indana, Il-ponta mhix ir-ras, U travu mhux pastaż. Paspartun m'huwiex burdura, Ċana mhix serratura, Gabarre' m'huwiex tilar, U granpun mhux musmar. Xifa mhix berrina, Mus m'huwiex sikkina, Żgorbja mhix furmatur, U skultura mhix lavur. Sellum m'huwiex skaluna, Kanape' m'huwiex pultruna, Puntal mhux seratizz, U l-goff mhux mastizz. Parank mhux tarjola, Arblu mhux antinjola, Mazzetta mhix martell, U riegla mhix invell. Pedestall mhux bradella, Grada mhix purtella, Vina mhix ingropp, U mżegleg m'huwiex zopp, Skalda mhix xulliefa, Barraxa mhix ħaffiefa, Panneġġ m'huwiex panew, U kanolla * mhix trofew Morsa mhix morsetta, Siġġu mhux banketta, Bank m'huwiex bankun, U skwerra mhix kartabun. Rixtellu m'huwiex xatba, Ħatar m'huwiex ħatba, Sega mhix munxar, U serrieq mhux denb il-far. Raspa m'hijiex lima, Kont m'huwiex stima, Dahar mhux snien, U min hu bieżel mhux għażżien. Tinda mhix kannizzata, Ġenb m'huwiex faċċata, Gabina mhix kamrin, U trapan mhux rebekkin. Romblu mhux lembuba, Gabbana mhix gabuba, Guva mhix gallinar, U tqalfit m'huwiex xkatlar. Zokk mhux injama, Qasba m'hijiex qama, Linja mhix pulzier, U palk m'huwiex planċier. Koxxa mhix xambrella, Tavla mhix tabella, Zokklu mhux battent, U liċi* mhux punent*. Vit m'huwiex skorfina, Qanniċ m'huwiex vetrina, Ħabel mhux kurdun, U kaless mhux karettun. Armarju mhux xtilliera, Dendiela mhix spalliera, Xifer m'huwiex lant, U kawba mhix linjusant. Sodda mhix kruċetta, Gradenza mhix twaletta, Mejda mhix artal, U fejn hu mimli mhux battal. Qafas mhux kajżella, Komodina mhix skambella, Simna mhix tbewwiq, U fejn hu oħxon mhux irqiq. Taraġ mhux skalapiża, Fil mhux ċaċċiża, Saqaf m'hux suffett, U nterzjar mhux arkett. AKTAR TAQBIL MINN BORMLA Din it-taqbila kien qalhieli Mikiel Agius, Bormliż, fl-1971. Kienet titqabbel bejn ommu Ġovanna u l-ġara tagħha – għalkemm dawn ma kinux jaħdmu bħala barrama tas-sigarri. In-nisa tad-dar kienu jħobbu jqabblu bejniethom. Is-suġġett hu l-ħut li kienu jaraw jew jixtru mis-suq ta' Bormla. Fl-Isla wkoll kien hemm is-suq tal-ħut fix-xatt ħdejn il-pont tal-laneċ, mat-telgħa ta' San Ġiljan. Brodu mhux aljotta, Ċerna m'hijiex spnotta, Gringu mhux paġell, U ċervjola mhix tumbrell Sparlu mhux imsella, Kaħlija mhix sawrella, Rizzi mhux imħar, U siċċa mhix klamar. Murina mhix sallura, Tqaddid mhux salmura, Kavall m'hux gattarell, U gandoffli mhux arzell. Sargu mhux aċċjola, Fanfru mhux mazzola, Lampuka mhix awrat, U lizz mhux pixxispad. Rajja mhix rondinella, Vopa mhix arżnella, Ħamiema mhix garnaw, U aringa mhix bakkaljaw. Qalfat mhux gallina, Inċova mhix sardina, Bubin m'humiex barbun, U mulett mhux mazzun. Awwista mhix qarnita, Denċi mhix mazzita Ċippulatu m'huwiex bonn, U trilja m'hijiex tonn. Gabdoll mhux kurazza, Marlozz mhux ċippullazza, Ħaddiela mhix buxiħ, U ħut tal-wiċċ mhux ħut tal-qiegħ. Ċana mhix varloppa, Stokk m'huwiex stoppa, Wiċċ mhux qiegħ, U l-imkisser m'huwiex sħiħ. Ħanek m'huwiex xoffa, Susa m'hijiex moffa, Kamla mhix tmermir, U rbit m'huwiex tismir. Raff m'huwiex xkaffa, Skala mhix staffa, Wara mhux quddiem, U kull bidu għandu t-tmiem. * KANOLLA: fuqha jqiegħdu l-istatwa għat-tiżjin tal-festa; kelma djalettali. *LIĊI: Tip ta' njam iebes li jintuża fil-bini tal-bastimenti. Bl-Ingliż: Holm's Oak *PUNENT: Ukoll tip ta' njam iebes li jintuża fil-bini tal-bastimenti. Bl-Ingliż: Pine IL-KĊINA U L-IKEL Din it-taqbila kien qalhieli Mikiel Agius, Bormliż, fl-1971. Kienet titqabbel bejn ommu Ġovanna u l-ġara. In-nisa tad-dar kienu jħobbu jqabblu bejniethom bħala passatemp. Innutaw l-użu tal-frażi "Ma hux" u " Ma hix". Dan hu użu djalettali tan-naħa tal-Kottonera u xtaqt inżommu f'dawn it-taqbiliet. Forn mhux kuċiniera, Prajmus mhux spiritiera, Gradilja mhix kenur, U ikel nej m'huwiex misjur. Il-ħut m'huwiex laħam, Sonza ma hix xaħam, Għadam mhux mudullun, U summiena mhix beċċun. Qanniċ mhux vetrina, Mgħarfa mhix kuċċarina, Mejda mhix fuklar, U melħ ma hux bżar. Minestra mhix kawlata, Artiċokks m'huwiex patata, Sfinġa mhix għaġin, U karfus ma hux tursin. 5 Brunġiel il-forn mhux kapunata, Indivja mhix insalata, Każbor mhux żagħfran, U ħasi mhux dundjan. Murtadella mhix perżuta, Soppa mhix imbuljuta, Dqiq ma hux smid, U ħall ma hux inbid. Kamra tal-pranzu mhix kċina, Torta mhix pudina, Pagna mhix tigan, U żaqqieq qatt m'hu xebgħan. Ħbejża ma hix ftira, Għaġina ma hix ħmira, Mili mhux kapuljat, U soppa tal-armla mhix stuffat. Ġbejna mhix irkotta, Ħobża friska ma hix xotta, Qagħqa mhix bezzun, U boqqa mhix bukkun. Kikkra mhix plattina, Kafe' mhux kokotina, Maskta mhix riżolin, U tazza mhix bikkerin. Tilar ma hux turtiera, Tal-bżar ma hux zalliera, Pranzu mhux bankett, U mfarrad ma hux sett. Vaska mhix mejjilla, Fidloqqom mhux gamumilla, Bomblu mhux buqar, U duħħan ma hux fwar. Zalzetta mhix braġjola, Ċiċri mhix fażola, Marġerina mhix butir, U xiwi mhux tisjir. Kitla mhix stanjata, Froġa mhix balbuljata, Mustarda mhix ċawċaw, U mbuljuta mhix kawkaw. Furkettun m'huwiex furketta, Balla mhix pulpetta, Ross il-Forn mhux imqarrun, U ċanga mhix muntun. Paraventu mhux purtiera, Armarju mhux xtelliera, Passatur ma hux lembut, U ċawsli m'humiex tut. Qoffa mhix bixkilla, Kusksu mhux bigilla, Piżelli m'humiex ful, U dak li fadal mhux mikul. Bebbux ma hux aljoli, Pasti mhux kannoli, Falda mhix majjal, U ġagaga mhix fardal. Maktur mhux sarvetta, Ponċ mhux aniżetta, Krema mhix ħalib, U passolina m'hijiex żbib. Fenkata mhix frakassija, Imbjank ma hux toqlija, Bużbież mhux ġunġlien, U stasija mhix miżien . Ġulepp m'huwiex essenza, Sawm mhux astinenza, Kaboċċi m'humiex ġdur, U borma tagħli le ma tfur. Pane-di-Spanja mhix pannura, Qubbajt mhux konfettura, Pistazzi m'humiex lewż, U qastan mhux ġellewż. Tudun m'huwiex ħamiema, Tiġieġa mhix gamiema, Timpana mhix ravjul, U ftieta mhix ħobż miblul. Biskotti mhux biskuttini, Karamelli mhux perlini, Ħelu mhux xkunvat, U granita mhix ġelat. Galettina mhix galletta, Għads ma hux favetta, Ħabaq mhux nagħniegħ, U qaraħmar mhux bettieħ. Mus m'huwiex sikkina, Enemel m'huwiex kina, Pastizzi mhux qassatat U mluħa mhix immarinat. Sidra mhix kustilja, Lewż morr m'huwiex vanilja, Deżerta m'hijiex frott, U nħasa m'hijiex bott. Sjuna mhix skutella, Ċikkulata mhix kannella, Sassla mhix kuċċarun, U damiġġjana mhix flixkun. Ħaxu mhux intrita, Milwa mhix mazzita, Selq m'huwiex ħass, U dgħif m'huwiex grass. Ilma frisk m'huwiex ruġġata, Birra mhix luminata, Qali mhux fuq il-fwar, U żebbuġ ma hux kappar. Misħun mhux ilma jagħli, Sufle' mhux pastarjali, Tal-merċa mhux is-suq, U min inaqqar le ma jduq. ĦABIBI ĠANNI ELLUL Waqt li jien u ħbiebi konna nkunu filgħaxija fuq bank fl-ispjaġġa ta' Birżebbuġa, Ġanni Ellul "Ta' Beżżani" kultant kien jieqaf ħdejna u jqabbel xi għanja. Ġanni miet fi Frar tal-2010 fil-għomor ta' 71 sena, f'Birżebbuġa fejn kien joqgħod. Kien minn Ħal Luqa, raġel mibni b'saffejn, u f'żgħożitu kien jaħdem f'barriera tal-ġebel – xogħol iebes. Kien iħobb il-klieb, u kellu kelba sewda, fidila ħafna, tiġri dejjem miegħu. Minn għandu kont smajt dawn it-taqbiliet, għax minn qaddisu l-Malti jħobb iqabbel: Iż-Żrieżer Iż-żrieżer qegħdin jgħannu, l-għana tagħhom fih il-ġid, U fid-dielja mdendel l-għeneb, Lilu jsajru għall-inbid. (2004) Il-Kokka Il-kokka tajra kerha, Issibha fil-widien, U tgħaddi l-lejl titajjar, Biex taqbad xi ġurdien. Lejn il-bejta tagħha tieħdu, U hemmhekk dana jispiċċa, Għax tagħmel ikla minnu, U tieklu biċċa biċċa. (2007) Il-Kelba Għandi kelba sewda sewda, Hija d-Duda ċkejkna tiegħi, Sieħba kwieta u kemm inħobbha! Fejn immur noħodha miegħi.